รัฐมนตรีว่าการกระทรวงมหาดไทย ยืนยันทุกหน่วยงานระดมกำลังเตรียมความพร้อมรับมือพายุโซนร้อนปาบึกอย่างเต็มที่ พร้อมตั้งศูนย์ติดตามสถานการณ์พายุตลอด 24 ชั่วโมง
รัฐมนตรีว่าการกระทรวงมหาดไทย ยืนยัน ทุกหน่วยงานระดมกำลังเตรียมความพร้อมรับมือพายุโซนร้อนปาบึกอย่างเต็มที่ พร้อมตั้งศูนย์ติดตามสถานการณ์พายุตลอด 24 ชั่วโมง        พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ทุกหน่วยงาน รวมทั้งกระทรวงมหาดไทย เหล่าทัพ ได้เตรียมความพร้อมรับมือพายุโซนร้อนปาบึก โดยตั้งศูนย์บัญชาการหลักอยู่ที่กรมป้องกันและบรรเทาสาธารณะภัย ประกอบกับพลเอกประยุทธ์ จันทร์โอชา นายกรัฐมนตรี ได้จัดให้มีศูนย์กำกับเพื่อติดตามการทำงาน บนตึกไทยคู่ฟ้า ทำเนียบรัฐบาล อย่างใกล้ชิดตลอด 24 ชั่วโมงด้วย โดยเบื้องต้นในส่วนของพื้นที่เสี่ยงภัยได้เตรียมการอพยพประชาชนในพื้นที่ปลอดภัยแล้ว เหลือเพียง เจ้าหน้าที่ อส. ทหารและผู้เกี่ยวข้องในการดูแลบ้านเรือนประชาชนเท่านั้น อย่างไรก็ตามในพื้นที่ได้มีการแจ้งเตือนประชาชนอย่างต่อเนื่อง โดยใช้การสื่อสารทุกรูปแบบ ทั้งการกระจายข่าวผ่านทางหอกระจายข่าวหมู่บ้าน วิทยุสื่อสารของกองทัพ รวมถึงมีภาคเอกชนให้ความร่วมมือสนับสนุนอุปกรณ์การสื่อสาร การแจ้งเตือนภัย ผ่านแอพพิเคชั่นและไลน์ ดังนั้นยืนยันว่าทุกฝ่ายได้เตรียมความพร้อมไว้หมดแล้ว ซึ่งจะต้องเฝ้าติดตามความเร็วลมในช่วง 3-5 วันนี้ เพราะคาดการณ์ว่าจะมีแรงลมเพิ่มขึ้น มากกว่า 80 กิโลเมตรต่อชั่วโมง รวมถึงเร่งระบายน้ำในเขื่อนที่สำคัญ แต่จะไม่ให้กระทบในช่วงหน้าแล้ง เพราะจะต้องมีการกักเก็บน้ำไว้ใช้เพื่อการอุปโภค-บริโภคด้วย        ทั้งนี้ ยอมรับว่ารัฐบาลกังวลผลกระทบกรณีบ้านเรือนประชาชนที่อยู่ริมชายฝั่งทะเลไม่แข็งแรง จึงได้เตรียมการเรื่องของการฟื้นฟูไว้รองรับแล้ว ซึ่งนายกรัฐมนตรีให้ความสำคัญต่อเรื่องนี้เป็นอย่างมาก โดยภายหลังจากที่เกิดเหตุการณ์แล้วจะต้องมีการสำรวจความเสียหายเพื่อเยียวยา ทั้งในส่วนของภาคการเกษตร บ้านเรือนประชาชน รวมถึงด้านอื่นๆอย่างรวดเร็ว สำหรับปัญหาการกักตุนสินค้าของประชาชนในขณะนี้ เชื่อว่าเกิดขึ้นในบางจุด แต่ทุกอย่างสามารถที่จะบริหารจัดการได้ เพราะภาคเอกชนยังให้ความร่วมมือกับภาครัฐเป็นอย่างดี